สมุทรสาครประชุมความคืบหน้าการก่อสร้างสะพานกลับรถหน้ารพ.วิภารามเตรียมยกคาน31ตุลาคม ถึง 11 พฤศจิกายน นี้

วันนี้ (5 ตุลาคม 2565) เวลา 14.00 น. ที่ห้องประชุมองค์การบริหารส่วนตำบลบางกระเจ้า อำเภอเมืองสมุทรสาคร ร้อยตรีประพันธ์ ถึกสกุล นายอำเภอเมืองสมุทรสาคร เป็นประธานประชุมคณะทำงานกำกับเร่งรัดติดตามโครงการปรับปรุงสะพานกลับรถบริเวณโรงพยาบาลวิภาราม สมุทรสาคร บนทางหลวงหมายเลข 35 (ถนนพระราม 2) (กม.34) โดยมีประชาสัมพันธ์จังหวัด นายกองค์การบริหารส่วนตำบลบางกระเจ้า นายกองค์การบริหารส่วนตำบลชัยมงคล นายกองค์การบริหารส่วนตำบลบ้านบ่อ และผู้แทนจากหน่วยงานที่เกี่ยวข้อง อาทิ ท้องถิ่นจังหวัด แขวงทางหลวงจังหวัด สำนักงานป้องกันและบรรเทาสาธารณภัย โครงการชลประทานสมุทรสาคร สภ.บางโทรัด องค์การบริหารส่วนตำบลบางโทรัด กำนัน ผู้ใหญ่บ้าน เข้าร่วมประชุม

โดยในที่ประชุม ผู้แทนแขวงทางหลวงฯ สมุทรสาคร ได้ชี้แจงแผนการหล่อคาน การติดตั้ง และการทดสอบก่อนเปิดให้บริการ ซึ่งจะต้องปิดถนนพระราม 2 ในช่องทางหลัก ซึ่งจะใช้ระยะเวลาตั้งแต่วันที่ 31ตุลาคม ถึง 11 พฤศจิกายน 2565 ส่วนการหล่อคาน จะทำที่สำนักงานโครงการที่ ก.ม.ที่27 บริเวณลานฝั่งตรงข้ามห้างเทสโก้โลตัส สาขามหาชัย เมื่อหล่อเสร็จจะเคลื่อนย้ายมาหน้างานเพื่อติดตั้ง สำหรับ ช่วงเวลาที่ต้องปิดช่องทางหลักเพื่อติดตั้งชิ้นส่วนสะพาน ในที่ประชุมได้มีความเป็นห่วงเรื่องการจราจรที่จะติดขัดมากเหมือนกับช่วงที่มีการปิดถนนหลังจากเกิดอุบัติเหตุชิ้นส่วนสะพานตกการจราจรติดหนักมาก ส่งผลกระทบอย่างมากกับผู้สัญจรที่ต้องเสียเวลาหลายชั่วโมงในการเดินทาง จึงอยากให้มีการทบทวนเรื่องเวลา หากเป็นไปได้ขอให้อยู่ในช่วงเดือนตุลาคม เพราะเป็นช่วงปิดเทอม อีกทั้งต้องเตรียมพร้อมช่องทาง ทางคู่ขนานให้มีสภาพเรียบร้อยที่พร้อมใช้งาน และวิธีการระบายรถเพราะปิดถนนหลายวัน

ส่วน จุดกลับรถชั่วคราวที่เปิดใช้งานนั้น ถือว่าช่วยแบ่งเบาการจราจรของจุดกลับรถใต้สะพานได้มาก โดยมีประชาชนได้ส่งเรื่องเสนอขอให้พิจารณาจุดนี้ทำเป็นจุดกลับรถหัวโต หากไม่ทับซ้อนกับโครงการอื่นๆ ส่วนการซ่อมถนนที่ชำรุด โดยบางจุดทางโครงการได้ซ่อมด้วยการเทปูน อยากขอให้เปลี่ยนเป็นยางมะตอยเพราะมีความยืดหยุ่นลดแรงกระแทก และฝากให้พิจารณาการสัญจรใต้สะพานข้ามคลองหลวงให้สวนกันได้เหมือนเดิม เพราะว่าการจราจรจุดนี้น้อยลงเพราะมีจุดกลับรถกลางถนนมาแบ่งเบาแล้ว ก็น่าจะเปิดให้วิ่งสวนกันได้ตามปกติโดยทางคณะทำงานจะพิจารณาเรื่องนี้ให้เพื่ออำนวยความสะดวกให้ประชาชน

สำหรับ แผนการก่อสร้างสะพานกลับฯ จะเสร็จสิ้นก่อนสิ้นปี 65 ซึ่งฝั่งทางลงได้มีการดำเนินการซ่อมแซมอยู่ ณ ขณะนี้ และส่วนฝั่งทางขึ้นได้ทำเสร็จไปก่อนที่จะเกิดอุบัติเหตุ ส่วนจุดคานที่ยกออกไปก็จะนำมาประกอบภายหลังจากที่ได้มีการหล่อชิ้นส่วนคานเสร็จแล้ว......//